**ELŐTERJESZTÉS**

**Velem községi Önkormányzat Képviselő-testülete**

**2019. május 30-i ülésének**

**8. napirendi pontjához**

**Tisztelt Képviselő-testület!**

Velem községi Önkormányzat tagja a Nyugat – Dunántúli Regionális Hulladékgazdálkodási Önkormányzati Társulásnak (a továbbiakban: Társulás), amely 2009 évben alakult meg 127 tagönkormányzattal együtt.

A Társulás a hulladékgazdálkodási feladatok ellátására, ennek megvalósítását szolgáló közös pénzalap létrehozására, mint közös cél megvalósítására és a közös érdekérvényesítés elősegítése érdekében jött létre.

A Társulási Megállapodás tartalma szerint valamennyi tagnak minden évben beruházási önrész és működési hozzájárulási fizetési kötelezettsége áll fenn, amely 2010. évtől együttesen 600,-Ft/év/fő. (500,-Ft/év/fő beruházási összeg, míg 100,-Ft/év/fő működési rész.)

A Tanács 22/2017. (XI.21.) számú határozatával javasolta, hogy 2018. január 1-jétől a beruházási hozzájárulás mértéke törlésre kerüljön, tekintettel arra, hogy a Megállapodásban szereplő projekt, valamint a bezárt települési szilárd lerakók rekultivációja megvalósult. Velem községi Önkormányzatának Képviselő-testülete a 149/2017. (XII.18.) számú határozatával ugyan meghozta a törlésre vonatkozó döntést, azonban mivel valamennyi tagönkormányzat ezt nem hagyta jóvá, így a fizetési kötelezettség továbbra is fennáll. Ez Velem esetében 2018-2019 évre 33.700,- Ft működési és 334.300,- Ft beruházási önrészt jelent.

A Társulás újra napirendre tűzte a beruházási önrész fizetésének megszüntetését és egyben kérik a tagokat, hogy 2020. január 1-jétől fogadják el annak megszüntetését.

A Társulás egyúttal azt is jelezte, hogy a fentiekben ismertetett felhalmozott tartozások megfizetésének mérséklésére pénzügyi megállapodást szeretne kötni, ennek azonban feltétele, hogy valamennyi tagönkormányzat hozza meg döntését az önrész megszűnése tárgyában.

Kérem a Tisztelt Képviselő-testületet, hogy az előterjesztést megtárgyalni és a döntését meghozni szíveskedjen!

Velem, 2019. május 24.

**Szél Józsefné s.k.**

polgármester

** **

## HATÁROZATI JAVASLAT

Velem községi Önkormányzat Képviselő-testülete elfogadja a Nyugat-dunántúli Regionális Önkormányzati Hulladékgazdálkodási Társulás Társulási Tanács 5/2019. (II.21.) számú határozatában foglaltakat, miszerint a tagönkormányzatoknak a Társulási Megállapodás V/1.1 b) pontjában rögzített 500,-Ft/fő/év beruházási önrész fizetési kötelezettsége 2020. január 1. napjától szűnjön meg.

Határidő: 2020. január 1.

Felelős: Szél Józsefné polgármester